পার্কিং লটে বসেই বোমা তৈরি উমরের, তদন্তে উঠে এল নয়া তথ্য

নয়াদিল্লি: দিল্লি বিস্ফোরণ (Delhi Blast) কাণ্ডের তদন্তে উঠে আসছে একের পর এক চাঞ্চল্যকর তথ্য। সূত্রের খবর, বিস্ফোরণের আগে পার্কিংয়ে বসেই বিভিন্ন উপকরণ মিলিয়ে তৈরি করা হয়েছিল বোমা। সেটি বানিয়েছিলেন দিল্লি বিস্ফোরণকাণ্ডের মূলচক্রী চিকিৎসক উমর মহম্মদ (Umar Mohammad Assembled Bomb) ওরফে উমর নবি নিজেই। তদন্তকারী সূত্রে আরও জানা গিয়েছে, ঘটনার দিন সকালে দিল্লির বিভিন্ন প্রান্তে ঘুরে বেরিয়েছিল সে। সরাসরি যোগাযোগে ছিল জঙ্গি হ্যান্ডলারদের সঙ্গে।

তদন্তকারীরা মনে করছেন, ঘটনার দিন হরিয়ানার ফরিদাবাদে বিপুল পরিমাণে বিস্ফোরক উদ্ধার হওয়া এবং সন্দেহভাজনদের গ্রেফতারিতে ভয় পেয়ে গিয়ে তড়িঘড়ি বিস্ফোরণ ঘটিয়েছে উমর। বিস্ফোরণের পরে সেই জায়গার আশপাশের বেশ কিছু সিসি ক্যামেরার ফুটেজ প্রকাশ্যে আসে। জানা গিয়েছে, সুনহেরি মসজিদ থেকে লালকেল্লা মেট্রো স্টেশন পর্যন্ত গাড়িটি চালিয়ে এনে বিস্ফোরণ ঘটানো হয়। তাতে দেখা যায় বিস্ফোরণে উড়ে যাওয়া গাড়িটি লালকেল্লার অদূরে একটি পার্কিংয়ে প্রায় তিন ঘণ্টা দাঁড়িয়ে ছিল। বিস্ফোরণের দিন দুপুরে ওই পার্কিংয়ে প্রবেশ করেছিল গাড়িটি। বিস্ফোরণের ঠিক আগে সন্ধ্যায় বেরিয়েছিল গাড়িটি। এই দীর্ঘ সময় পার্কিংয়ে কী করছিল গাড়িটি, তা নিয়ে প্রশ্ন জেগেছিল তদন্তকারীদের মনেও। এ বার জানা গেল, পার্কিংয়ে বসেই বিস্ফোরকটি তৈরি করছিলেন উমর।

আরও পড়ুন: নির্যাতিতাকে ফের নির্যাতন পুলিশের! যোগী সরকারকে ধুয়ে দিল তৃণমূল

সিসি ক্যামেরায় দেখা গিয়েছে, বিস্ফোরণের দিন গাড়িটি দুপুর ৩টে ১৯ মিনিটে লালকেল্লার অদূরে সুনহেরি মসজিদ কাছে একটি পার্কিংয়ে প্রবেশ করেছিল। সন্ধ্যা ৬টা ৪৮ মিনিট পর্যন্ত সেখানেই দাঁড়িয়ে ছিল। তার পরে ওই পার্কিং থেকে বেরোয় গাড়িটি। এইদিন সন্ধ্যা ৬টা ৫২ মিনিটে লালকেল্লার কাছে গাড়িটিতে বিস্ফোরণ হয়। তদন্তকারীদের একটি সূত্রের খবর, হামলার দিন সকাল থেকেই হ্যান্ডলারদের সঙ্গে যোগাযোগে ছিল উমর। মূলত কোথায় বিস্ফোরণ ঘটানো হবে, তারই পরিকল্পনা চলছিল। সূত্রেই এদিন সকালে ময়ূর বিহার এবং কনড প্লেসেও গিয়েছিলেন উমর। তবে শেষ মুহূর্তে বেছে নেওয়া হয় লালকেল্লার কাছের জনবহুল অঞ্চলকে। সোমবার লালকেল্লা বন্ধ থাকে তাই পার্কিং লটে বোমা বাঁধার কাজ সহজ হবে ভেবেই জায়গাটিকে বেছে নেওয়া হয়।

অন্য খবর দেখুন